b"\n_START_ARTICLE_\nAlza\xc5\xa1ka vinska cesta\n_START_PARAGRAPH_\nAlza\xc5\xa1ka vinska cesta (francosko la route des vins d'Alsace) je ena najstarej\xc5\xa1ih turisti\xc4\x8dnih poti v Franciji. Ustanovljena je bila leta 1953. Dolga je 170 km in je speljana med vinogradi Alzacije v departmajih Spodnji Ren in Zgornji Ren. Njen emblem je zlat grozd z vinskim kozarcem.\n_START_SECTION_\nGeografija\n_START_PARAGRAPH_\nAlza\xc5\xa1ka vinska cesta poteka povsem v smeri sever\xe2\x80\x93jug ob vzno\xc5\xbeju Vogezov po zahodnem robu Zgornjega Rena in na jugu nadaljuje 18 let starej\xc5\xa1o nem\xc5\xa1ko vinsko cesto. Vinogradi s skupno povr\xc5\xa1ino 14.500 ha so na obeh straneh ceste v pasovih, \xc5\xa1irokih en do tri kilometre. Cesto sestavljajo manj\xc5\xa1e pode\xc5\xbeelske ceste in avtocesta (A 35) in je speljana mimo 67 od 119 alza\xc5\xa1kih vinskih krajev ter 49 od 51 alza\xc5\xa1kih vinogradov grand cruja.\n_START_SECTION_\nZgodovina turizma\n_START_PARAGRAPH_\n30. maja 1953 je bila cesta odprta za turizem z dvema konvojema avtomobilov: en konvoj se je za\xc4\x8del na severnem koncu alza\xc5\xa1ke vinske regije v Marlenheimu in drugi na ju\xc5\xbenem koncu v Thannu in se odpeljal proti drugemu. Bilo je ve\xc4\x8d degustacij in turisti\xc4\x8dnih obiskov. Kljub slabemu vremenu so regionalni novinarji dogodek ozna\xc4\x8dili kot uspe\xc5\xa1en za\xc4\x8detek alza\xc5\xa1ke vinske ceste._NEWLINE_V drugi polovici 20. stoletja se je zaradi izbolj\xc5\xa1ane infrastrukture pove\xc4\x8dalo \xc5\xa1tevilo obiskovalcev in je postala zelo priljubljena. Zdru\xc5\xbeenje za turizem je v svojem oglasu navajalo program, ki povezuje pitje vina in zna\xc4\x8dilno kulinariko z bivanjem v urejenih vaseh s slikovitimi hi\xc5\xa1ami predal\xc4\x8dne lesene gradnje, obiskom okoli\xc5\xa1kih gradov, obiskovanjem muzejev umetnosti in kulture. Poseben vinski muzej je tudi v Kientzheimu._NEWLINE_Med glavno turisti\xc4\x8dno sezono (julij, avgust) so ulice prenatrpane, te\xc5\xbeko je najti prosto sobo, prostor v gostinskih lokalih ter parkirni prostor predvsem v ju\xc5\xbenih krajih, ki niso prilagojeni mno\xc5\xbei\xc4\x8dnemu turizmu. Na primer Riquewihr, mesto s popolnoma ohranjenim srednjeve\xc5\xa1kim mestnim predelom z okoli 1000 prebivalci, se vsako leto spopade z ve\xc4\x8d kot milijonom turistov. Zaradi tega je kuhinja manj kakovostna in pristna (foie gras, \xc4\x8debulno pecivo in kislo zelje, pripravljeno in uvo\xc5\xbeeno)._NEWLINE_Jesen je obdobje za degustacije. Ve\xc4\x8d kleti ponuja mlado vino (vin nouveau), vendar pa so vinogradi zaradi obiranja le delno dostopni. Zima je najti\xc5\xa1ji \xc4\x8das za obiske ve\xc4\x8d kot 300 kleti (po dogovoru) in kulturnih obiskov, vendar so v manj\xc5\xa1ih krajih nekatere kleti zaprte._NEWLINE_50 vinskih festivalov je vsako leto od aprila do novembra s paradami in poku\xc5\xa1ino vina v vaseh. V Colmarju je vsako leto sredi avgusta pomemben vinski sejem skupaj z umetnostnimi razstavami in koncerti . Manj\xc5\xa1i regionalni vinski sejmi so tudi ponekod drugod ob vinski cesti, na primer v Molsheimu, Obernaiu, Barru, Rouffachu (ekolo\xc5\xa1ka kmetija) in Guebwillerju._NEWLINE_Po Alzaciji so na voljo izleti za skupine in organizirane degustacije, ki jih vodi Vinogradni\xc5\xa1ka zveza; po dogovoru pa je za posamezne obiskovalce odprtih tudi veliko manj\xc5\xa1ih kleti. Skozi vinograde lokalnih vinogradnikov vodi 46 vinskih pe\xc5\xa1poti, kar 26 poti ima informacijske table, ki so dostopne vse leto, razen med trgatvijo v septembru in oktobru.\n_START_SECTION_\nVasi ob vinski cesti\n_START_PARAGRAPH_\nOb\xc4\x8dine od severa do juga le\xc5\xbeijo ob alza\xc5\xa1ki vinski cesti. \xc5\xa0tiri kraji (Mittelbergheim, Eguisheim, Hunawihr in Riquewihr) so razgla\xc5\xa1eni kot najlep\xc5\xa1e vasi v Franciji (les plus beaux villages de France)._NEWLINE_Dve od teh skupnosti (Obernai in Thann) pa spadata k najlep\xc5\xa1im obvozom v Franciji (les plus beaux d\xc3\xa9tours de France).\n_START_SECTION_\nVinske bratov\xc5\xa1\xc4\x8dine\n_START_PARAGRAPH_\nV Alzaciji je deset vinskih bratov\xc5\xa1\xc4\x8din (confr\xc3\xa9ries), ki ocenjujejo vino in obredno podeljujejo nagrade. Najstarej\xc5\xa1a med njimi je bratov\xc5\xa1\xc4\x8dina svetega \xc5\xa0tefana (Confr\xc3\xa9rie St. Etienne) v Kientzheimu, ki podeli mednarodno priznane letne nagrade pe\xc4\x8dat svetega \xc5\xa0tefana v petih kategorijah vina iz vse Alzacije. V zgodovinski kleti bratov\xc5\xa1\xc4\x8dina skladi\xc5\xa1\xc4\x8di 60.000 steklenic; najstarej\xc5\xa1e vino je iz leta 1834._NEWLINE_Preostale bratov\xc5\xa1\xc4\x8dine so pomembne samo za lokalna vina.\n_START_SECTION_\nEnologija in vinska didaktika\n_START_PARAGRAPH_\nV Colmarju je Maison des Vins d'Alsace, preizku\xc5\xa1evalnica vina in \xc5\xa1ola za seminarje za pripravo na enolo\xc5\xa1ke izpite. Na voljo je tudi dokumentacijski center za obiskovalce s stalno razstavo, videopredstavitvami in degustacijsko sobo."